PREOCUPĂRI ACTUALE PRIVIND STUDIUL SCHIMBĂRILOR CLIMATICE 

                   1.  INTRODUCERE
                   Potrivit Organizaţiei Meteorologice Mondiale, clima este definită ca o sinteză a vremii pe o perioadă de timp suficient de lungă, care permite determinarea unor anumite caracteristici statistice ale acesteia.  În climatologie, conform acordurilor internaţionale, perioada de 30 de ani, cuprinsă între anii 1961-1990, a fost denumită perioadă de referinţă. 

                   Pentru dezvoltarea teoriei despre climă, la începutul anilor ’70 s-a introdus noţiunea de sistem climatic. Sistemul climatic cuprinde atmosfera, oceanul, suprafaţa uscatului, biosfera şi criosfera
, considerate ca subsisteme. Natura diferită a acestor subsisteme care interacţionează între ele generează variabilitatea climatică. 

                   Complexitatea sistemului climatic face ca variabilitatea climatică să se manifeste într-un domeniu larg de frecvenţe, începând cu variabilitatea pe termen scurt (până la câţiva ani) şi continuând cu variabilitatea pe termen lung (până la câteva secole sau milenii), iar suprapunerea acestora conduce la variabilitatea climatică observată. Variaţiile pe termen scurt sunt cunoscute sub denumirea de fluctuaţii/oscilaţii care sunt foarte frecvente, în timp ce variaţiile pe termen lung sunt asociate cu schimbările climatice.
                   Schimbarea climei este determinată atât de factorii interni (modificările care apar în interiorul sistemului climatic sau datorită interacţiunilor dintre componentele sale) cât şi de factorii externi naturali (variaţia energiei emisă de soare, erupţii vulcanice, variaţia parametrilor orbitali ai Pământului) sau de factorii externi antropogeni rezultaţi din activităţile umane (schimbarea compoziţiei atmosferei ca urmare a creşterii concentraţiei gazelor cu efect de seră). Toţi aceşti factori acţionează simultan, iar analizele pentru determinarea efectelor asupra climei a fiecărui factor în parte sunt foarte dificile şi constituie o mare provocare ştiinţifică. 

                   Având în vedere schimbările evidente observate în climatul global din ultimele decenii, se pune problema majoră de a evalua schimbările climatice în deceniile viitoare. Complexitatea sistemului climatic, natura diferită a subsistemelor care îl compun, precum şi interacţiunea dintre acestea, impun utilizarea unor modele numerice extrem de complexe, care au la bază legi fizice şi chimice ce simulează comportamentul acestor subsisteme. În plus, influenţa factorului antropogen introduce o incertitudine legată de evoluţia emisiilor gazelor cu efect de seră în viitor
. Cercetătorii analizează anumite scenarii privind aceste emisii pe baza cărora se elaborează scenariile globale de schimbare a climei. Scenariile de emisie trebuie să ţină seama de caracteristicile de dezvoltare ale societăţii umane în viitor, caracteristici ce includ şi anumite decizii de ordin politic. Cu cât aceste scenarii de emisii a gazelor cu efect de seră sunt mai realiste, cu atât şi scenariile de schimbare a climei în deceniile viitoare sunt mai realiste. În plus se adaugă incertitudini legate de imperfecţiunile modelelor climatice utilizate. Simulările realizate cu diferite modele arată diferenţe între diferite scenarii, însă semnalul comun este de încălzire a climei. Aproape fără excepţie, cercetătorii şi specialiştii apreciază că, datorită inerţiei sistemului, clima va continua să se încălzească, chiar şi în cazul în care concentraţia gazelor cu efect de seră se va stabiliza. 
                   2. Raportul Comitetului Interguvernamental pentru Schimbări Climatice

                   Intergovernmental Panel on Climate Change (IPCC) a fost înfiinţat în anul 1988 de către Organizaţia Meteorologică Mondială (OMM) şi Programul Naţiunilor Unite pentru Mediu, fiind deschis tuturor membrilor ONU şi OMM. Rolul IPCC este de a evalua, într-o manieră obiectivă şi transparentă, informaţiile ştiinţifice, tehnice şi socio-economice relevante în vederea înţelegerii bazelor ştiinţifice ale riscului schimbării climei datorită activităţii umane, efectelor potenţiale induse de schimbarea climei şi opţiuni de adaptare şi diminuare a acestor efecte. 

                   IPCC cuprinde în structura sa trei grupuri de lucru:
                   - Grupul de Lucru I pentru evaluarea aspectelor ştiinţifice referitoare la sistemul climatic şi schimbarea climei;
                   - Grupul de Lucru II pentru evaluarea vulnerabilităţii sistemelor socio-economice şi naturale la schimbarea climei, consecinţele pozitive şi negative ale schimbării climei şi opţiuni pentru adaptarea la aceste schimbări;
                   - Grupul de Lucru III pentru evaluarea opţiunilor de  limitare a emisiei gazelor cu efect de seră.

                   Principala activitate a IPCC este de a realiza, la intervale regulate, evaluarea nivelului de cunoştinţe referitoare la schimbarea climei şi de a pregăti rapoarte speciale şi lucrări tehnice pe probleme unde sunt necesare informaţii ştiinţifice independente. 

                    Primul raport de evaluare al IPCC, elaborat în anul 1990, a reprezentat un rol important în stabilirea Comitetului de Negociere Interguvernamentală pentru o Convenţie-Cadru a Naţiunilor Unite asupra Schimbării Climei (UNFCC). UNFCC, adoptată în anul 1992, a intrat în vigoare în anul 1994 şi furnizează cadrul politic general pentru problemele legate de schimbarea climei.

                   Al doilea raport de evaluare al IPCC, elaborat în anul 1995, a furnizat informaţii cheie pentru negocierile care au dus la adoptarea Protocolului de la Kyoto în anul 1997
.

                   Al treilea raport de evaluare al IPCC a fost elaborat în anul 2001 şi prezintă o sinteză a rezultatelor cercetărilor actuale privind schimbările climatice globale observate în secolul XX şi o serie de scenarii climatice pentru secolul XXI. 
                   Ultimul raport IPCC a fost finalizat la sfârşitul anului 2006 şi dat publicităţii în 2007.
                   Activitatea umană şi schimbările climatice

                   Faţă de anul de referinţă 1750, considerat începutul activităţii preindustriale moderne, concentraţia atmosferică la nivel global de dioxid de carbon, metan şi protoxid de azot a crescut în mod deosebit de alarmant ca efect al activităţii umane, în prezent, prin cercetările făcute asupra calotei glaciale constatându-se depăşirea cu mult a valorilor determinate pentru acea perioadă. 

                   Factorii externi antropogeni care au condus la creşterea concentraţiei de dioxid de carbon sunt legaţi de folosirea tot mai intensă şi la scară mondială a resurselor de petrol, precum şi în activitatea desfăşurată asupra pământului şi în schimbarea destinaţiei unei mari suprafeţe a globului, în timp ce creşterea concentraţiei de metan şi de protoxid de azot îşi are originea în dezvoltarea agriculturii. 

                   Dioxidul de carbon este cel mai important component al gazului cu efect de seră. Concentraţia la nivel global de dioxid de carbon a crescut din perioada preindustrială de la nivelul de 280 ppm
 la valoarea de 379 ppm, la nivelul anului 2005. 

                   Prin cercetările făcute asupra calotei glaciale s-a stabilit faptul că nivelul actual al concentraţiei de dioxid de carbon depăşeşte cu mult nivelul natural mediu consemnat în ultimii 650.000 de ani, care a fost de 180 ppm. Concentraţia anuală de dioxid de carbon a crescut cu o medie de 1,9 ppm/an, media de creştere pentru perioada 1960-2005 fiind de 1,4 ppm/an.

                   Emisiile anuale de dioxid de carbon
 au crescut de la o medie de 6,4 GtC (23,5 GtCO2/an), la începutul anilor ’90, la valoarea de 7,2 GtC (26 GtCO2/an), în perioada 2004-2005. Ponderea emisiilor de dioxid de carbon raportate la criteriul activităţii desfăşurate asupra pământului şi schimbarea destinaţiei unei mari suprafeţe a globului este de 1,6 GtC (5,9 GtCO2/an).

                   Concentraţia de metan a crescut de la o valoare de 715 ppb
, în perioada de referinţă a anului 1750, la valoarea de 1732 ppb la începutul anilor ’90 şi la 1774 ppb la nivelul anului 2005. La începutul anilor ’90 s-a constatat o uşoară scădere a concentraţiei de metan, ulterior consemnându-se o creştere lentă a acesteia.

                   Rata de creştere a protoxidului de azot este constantă de la începutul anilor ’80. Valoarea determinată la nivelul 1750 este de 270 ppb, iar cea calculată pentru anul 2005 este de 319 ppb.

                   Schimbările climatice şi efectele activităţii umane în sensul încălzirii globale, sunt redate de coeficientul de radiaţie
, care a crescut cu 1,6 W·m-2, faţă de valoarea anului 1750. Efectul combinat al celor trei surse CO2, N2O şi CH4 conduc la o valoare a coeficientului de radiaţie de 2,3 W·m-2. Contribuţia altor tipuri de aerosoli (sulfaţi, carbon organic, nitraţi, praf) este negativă şi conduce la un efect de răcire, fapt relevat de un coeficient de radiaţie de –0,5 W·m-2. Aceste valori au fost mai precis determinate după introducerea curentă a modelării asistate de calculator şi a folosirii sateliţilor.

                   O contribuţie semnificativă la schimbarea coeficientului de radiaţie o are şi modificarea stratului de ozon datorită emisiilor chimice (oxizi de azot, monoxid de carbon, halocarbon
). Aceştia contribuie cu o valoare de +0,35 W·m-2 la creşterea coeficientului radiant.

                   La rândul său, schimbarea produsă după anul 1750, în iradierea provenită de la Soare reprezintă o contribuţie de +0,12 W·m-2 la creşterea coeficientului de radiaţie. 

                   Observaţiile directe

                   Observaţiile directe, realizate în China, au confirmat lipsa petelor solare între anii 1650 şi 1700, ceea ce semnifică faptul că Soarele a fost mai rece. Însă după anul 1650 activitatea solară a crescut, fapt care a condus la o uşoară încălzire a climei, cu 100 de ani înainte ca revoluţia industrială să crească nivelul de CO2 din atmosferă. De asemenea, spre sfârşitul secolului XX, Soarele a cunoscut o perioadă de activitate intensă
, ceea ce reprezintă un alt factor de a încălzire a climei.

                   Avertizările privind schimbările climatice sunt deosebit de importante, având la bază creşterea mediei temperaturii aerului, a temperaturii oceanului planetar, topirea calotelor de gheaţă şi a zăpezii şi care conduce la ridicarea nivelului mărilor şi oceanelor.

                   În 11 din ultimii 12 ani, perioada 1995-2006, au fost înregistrate, în mod progresiv, cele mai ridicate temperaturi la nivel global, faţă de anul de referinţă, 1750. Creşterea temperaturii pe o perioadă de 100 de ani, 1906-2005, a fost de 0,74°C, faţă de perioada 1901-2000, când a fost de doar 0,6°C. Creşterea temperaturii pentru ultima perioadă de 50 de ani a fost de 0,13°C/deceniu, fiind aproape dublă faţă de valoarea înregistrată în ultimul secol. Valoarea totală pentru creşterea temperaturii pentru perioada anilor 1850
 - 2005 este de 0,76°C.

                   Dacă la începutul anilor ’60, temperatura medie a aerului pe glob era de 13,7°C, la începutul anilor ’90, s-a consemnat o valoare de 14,5°C. De asemenea, nivelul oceanului planetar a crescut cu 175 mm, în aceeaşi perioadă, iar stratul de gheaţă şi zăpadă din emisfera nordică a scăzut cu 4,5 milioane km2 .

                   Media cantităţii de vapori de apă din atmosferă a crescut în mod constant, începând cu anul 1980, constatându-se o creştere semnificativă a temperaturii mărilor şi oceanelor la adâncimi de peste 3000 m, oceanul absorbind, în detrimentul uscatului, peste 80% din căldura soarelui. 

                   Contribuţia la creşterea nivelului oceanului planetar pentru perioadele 1961-2003, respectiv, 1993-2005, este următoarea
:

                   - creşterea temperaturii: 0,42 ± 0,12 mm/an, respectiv 0,77 ± 0,22 mm/an;

                   - topirea gheţarilor: 0,5 ± 0,18 mm/an, respectiv 0,77 ± 0,22 mm/an;

                   - Groenlanda: 0,05 ± 0,12 mm/an, respectiv 0,21 ± 0,07 mm/an;

                   - Antarctica: 0,14 ± 0,41 mm/an, respectiv 0,21 ± 0,35 mm/an;

                   - suma contribuţiilor individuale la schimbările climatice: 1,1 ± 0,5 mm/an, respectiv 2,8 ± 0,7 mm/an;

                   - suma observaţiilor totale: 1,8 ± 0,5 mm/an, respectiv 3,1 ± 0,7 mm/an.  

                   - pe ansamblul secolului XX, rata de creştere a nivelului oceanului planetar a fost de 0,17 m.

                   Modificările observate la nivel continental, regional şi al bazinului oceanic privesc modificarea temperaturii gheţii şi aerului în regiunea Arcticii, modificarea cantităţilor de precipitaţii, a salinităţii apei oceanului, a direcţiei şi intensităţii vânturilor, precum şi apariţia unor perioade de climă extremă: secetă, precipitaţii deosebit de abundente, valuri de căldură şi violente cicloane tropicale. 

                   Media temperaturii din zona arctică s-a dublat în ultimul secol, crescând cu circa 3°C din anul 1980. Măsurătorile altimetrice au evidenţiat, începând cu anul 1978, o scădere cu 2,7%/deceniu a grosimii stratului de gheaţă, scăderea având o medie de 7,4% în ultimul deceniu.

                   Creşterea cantităţilor de precipitaţii a fost observată îndeosebi în zona de est a Americii de Nord şi de Sud, în nordul Europei, precum şi în nordul şi în centrul Asiei. Seceta a fost înregistrată în Sahel, zona Mării Mediterane, sudul Africii şi sudul Asiei.

                   Creşterea nivelului de precipitaţii şi de evaporare la nivelul oceanului planetar este sugerată şi de răcirea vaporilor de apă la înălţimi medii şi mari ale atmosferei, precum şi de creşterea salinităţii la vaporii de înălţime joasă. Frecvenţa precipitaţiilor a crescut în anumite zone ale globului, simultan cu creşterea cantităţii de vapori din atmosferă.

                   În ultimii 50 de ani au fost semnalate şi modificări extreme ale temperaturilor din anumite zone ale globului. Se constată o alternanţă a zilelor deosebit de călduroase cu cea a nopţilor deosebit de reci, precum şi o modificare a curenţilor de aer cald, cunoscuţi la începutul secolului XX. Astfel, după anul 1970, s-a înregistrat o creştere a activităţii ciclonice în zona Americii de Nord, fapt corelat cu creşterea temperaturii suprafeţei mărilor tropicale. De asemenea, s-a consemnat şi o perturbare a prognozei multi-decadă a activităţii ciclonice. 

                   Schimbări climatice observate în secolul XX

                   - temperatura medie globală a crescut cu 0,76oC (1860 - 2000), această creştere fiind mai pronunţată în America de Nord, zona ecuatorială şi Asia (până la 0,8oC);
                   -  nivelul mării mediu global a crescut cu 0,17 m;
                   - durata acoperirii cu gheaţă a râurilor şi lacurilor a scăzut cu 2 săptămâni la latitudinile mijlocii şi înalte din emisfera nordică;

                   - a avut loc o descreştere a grosimii şi extinderii spaţiale a gheţii din zona arctică (cu 40% în ultimii 30 de ani). Nu există schimbări în extinderea gheţii în zona Antarctica (1978 - 2000);

                   - s-a produs o retragere a gheţarilor din zonele nepolare (munţii Alpi);

                   - evenimentele El-Nino au fost mai frecvente şi mai intense în ultimii 30 de ani (în perioada 1997 - 1998 a avut loc cel mai semnificativ eveniment de acest tip);

                   - au avut loc mutaţii în biosisteme: înflorirea mai devreme a plantelor, păsările migratoare sosesc mai devreme;

                   - precipitaţiile au crescut cu 5-10% la latitudinile medii şi înalte din emisfera nordică şi au scăzut cu 3% în regiunile subtropicale (uscat); 
                   - a crescut cu 2-4% frecvenţa precipitaţiilor intense, cu mari variaţii interdeceniale şi multideceniale.
                   Aspecte climatice nemodificate

                   - creşterea mediei temperaturilor diurne este egală cu creşterea mediei temperaturilor nocturne, ritmul de creştere fiind diferit de la o regiune la alta;

                   - nivelul mării din zona Antarctică este acelaşi cu cel de la începutul perioadei de observare telemetrice, datorită nivelului neglijabil al variaţiei de temperatură din zonă;

                   - circulaţia meridională a curenţilor oceanici este neschimbată, deşi sunt semnalate modificări importante în activitatea tornadelor, uraganelor sau furtunilor de praf.   

                   Perspectivele paleoclimatice evidenţiază faptul că încălzirea produsă în ultimii 50 de ani este neobişnuită în contextul analizei efectuate pe ultima perioadă de 1300 de ani. La începutul perioadei studiate, regiunile polare erau mai calde decât sunt în prezent cu 3 - 5ºC, acest fapt reprezentând situaţia de fapt din ultimii 125.000 ani. Încălzirea resimţită în ultimii 50 de ani a condus la scăderea stratului calotei glaciale cu o valoare cuprinsă între 4 - 6 m.

                   Înţelegerea schimbărilor climatice

                   Potrivit rapoartelor, încălzirea climei, produsă în ultimii 50 de ani, are ca principală cauză creşterea concentraţiei gazelor cu efect de seră. Încălzirea sistemului global a fost detectată prin creşterea temperaturilor la suprafaţa Pământului şi în atmosferă, a temperaturilor de adâncime din mări şi oceane, precum şi în creşterea nivelului oceanului planetar. De asemenea, încălzirea troposferei şi răcirea stratosferei are ca principală cauză efectul combinat al creşterii concentraţiei de gaze cu efect de seră şi scăderea stratului de ozon.

                   Pentru următoarele două decenii se estimează o creştere a temperaturilor cu o medie de 0,2ºC/deceniu. Chiar dacă valoarea concentraţiei gazelor cu efect de seră şi a aerosolilor va putea fi menţinută constantă, la nivelul anului 2000, se prognozează o creştere a temperaturii medii cu 0,1ºC/deceniu, în special din cauza unui răspuns termic slab al oceanului planetar. 

                   Pentru perioada anilor 2090-2099, comparativ cu perioada anilor 1980-1999, modelarea asistată de calculator a schimbărilor climatice evidenţiază următoarele concluzii:

                   - pentru concentraţia gazelor cu efect de seră de la nivelul anului 2000, se estimează o creştere a temperaturii cu o medie cuprinsă între 1,8 şi 4ºC, în funcţie de scenariul ales; 

                   - creşterea nivelului oceanului planetar cu o medie cuprinsă între 0,18 şi 0,59 m, modelele excluzând, însă, scenariul topirii bruşte a gheţarilor;

                   Indiferent de tipul de model aplicat se constată o serie de elemente posibile comune: 

                   - creşterea nivelului mărilor şi oceanelor;

                   - apariţia unor temperaturi extreme; 

                   - prezenţa de valuri de căldură; 

                   - precipitaţii frecvente, deosebit de abundente; 

                   - creşterea în intensitate a cicloanelor şi furtunilor tropicale, cu valori deosebite ale intensităţii vânturilor; 

                   - întinderea ariilor de acţiune a furtunilor subtropicale, însoţite de modificarea tuturor factorilor meteorologici consemnaţi la mijlocul secolului XX;  

                   - creşterea semnificativă a cantităţilor de precipitaţii la nivelul zonelor înalte şi descreşterea lor în zonele subtropicale, cu până la 20%;  

                   - circulaţia meridională a curenţilor din Oceanul Atlantic se va reduce cu până la 25%, până în anul 2100, datorită creşterii temperaturii în aceste zone;

                   - cu toate că rata de creştere a concentraţiei de dioxid de carbon este continuă, se doreşte o stabilizare a acesteia la un nivel de 450 ppm, dar pentru reducerea emisiilor la nivelul scenariilor, se impune ca rata de emisie de gaze cu efect de seră să fie comparabilă cu cea determinată pentru anul 1415. 

                   Scenarii climatice pentru secolul XXI

                   Scenariile climatice se realizează pe baza unor modele numerice extrem de complexe care au la baza legi fizice, dinamice şi chimice care simulează comportamentul subsistemelor care compun sistemul climatic, în condiţiile unor scenarii de emisie a gazelor cu efect de seră şi aerosoli care sunt condiţionate de anumiţi factori: populaţia, dezvoltarea economico-socială sau schimbările tehnologice.

                   - temperatura medie globală va creşte cu 1,4 - 5,8oC, în funcţie de scenariul de emisie, fiind de 2-10 ori mai mare faţă de încălzirea din secolul trecut; deasupra uscatului încălzirea este mai pronunţată decât media globală (la latitudinile înalte iarna: nordul Americii de Nord, nordul şi centrul Asiei); încălzire sub media globală în sudul şi sud-estul Asiei (vara) şi sudul Americii de  Sud (iarna).

                   - cantităţile de precipitaţii la nivel global vor creşte, cu mari diferenţieri regionale: scăderi şi creşteri cuprinse între 5 - 20%;

                   - schimbarea climei conduce la schimbări în circulaţia atmosferică care la rândul ei conduce la schimbări în frecvenţa şi amplitudinea unor evenimente extreme de vreme;

                   - numai în vara anului 2003 au dispărut circa 10% din gheţarii din Munţii Alpi. În ritmul actual de încălzire, se estimează, până în anul 2050, trei sferturi din gheţarii Elveţiei se vor topi.

                   - va creşte durata şi frecvenţa precipitaţiilor extreme în multe regiuni, după cum va creşte, de asemenea, şi frecvenţa secetelor (temperaturile ridicate şi evapotranspiraţia nu sunt compesate de creşterea cantităţii de precipitaţii).
                   3. ALTE Studii şi rapoarte privind schimbările climatice
                   Raportul Agenţiei Europene de Mediu

                   Europa nu a mai fost martora unor schimbări climatice de aceste dimensiuni de peste 5.000 de ani, se precizează în raportul agenţiei europene, care oferă o sinteză a stării mediului în Europa şi indică problemele prioritare, una dintre acestea fiind schimbările climatice. Alte probleme care constituie motive de preocupare sunt următoarele: biodiversitatea, ecosistemele marine, teritoriul şi resursele de apă, poluarea aerului şi sănătatea publică. 
                   Raportul evidenţiază următoarele aspecte:

                   - temperatura medie a crescut în Europa cu 0,95ºC, pe ansamblul  secolului al XX-lea. Această valoare este cu 35% mai mare decât creşterea medie globală, iar temperaturile vor continua să crească;

                   - anul 2005 a fost cel mai călduros an din ultimul deceniu. Dacă temperatura aerului va creşte cu doar 3ºC pe perioada verilor, se presupune că, până în anul 2100, se va topi circa 80% din gheaţa existentă în munţii Alpi, iar dacă temperatura va creşte cu 5ºC, gheaţa va dispărea în proporţie de 97%; 
                   - regiunile cu cele mai ridicate temperaturi de pe continent vor fi Grecia, Italia şi Spania;

                   - în vara anului 2003, în Europa au murit peste 20.000 de oameni din cauza căldurii, din care circa 14.000 în Franţa;

                   - prin dislocarea gheţarilor, precum şi prin spargerea şi curgerea icebergurilor, Groenlanda a pierdut în ultimii 10 ani o cantitate de gheaţă care a crescut de la 63 km3 
, în anul 1996, la 162 km3, în anul 2005. Se are în vedere faptul că topirea completă, ireversibilă, a gheţii din Groenlanda şi Antarctica poate conduce la ridicarea nivelului oceanului planetar cu 13 m;
                   - continua acidificare a oceanelor va conduce la daune ecologice incalculabile, pe măsură ce apele vor absorbi o cantitate din ce în ce mai mare de dioxid de carbon provenit din gazele de seră;
                   - creşterea temperaturilor mărilor va conduce la dezvoltarea incontrolabilă a planctonului, fapt care va conduce la reducerea cantităţii de oxigen din apă. Aceasta va avea ca efect fie dispariţia peştilor, fie migrarea acestora spre nordul continentului, cu cel puţin 1.000 km.  

                   - creşterea continuă a temperaturilor medii globale va conduce în următorul secol la pierderea a 11% din suprafaţa arabilă a globului, care este destinată agriculturii, pierderile de recolte totalizând circa 16% din bugetul agriculturii pentru 65 de ţări în curs de dezvoltare;
                   - la ritmul actual de încălzire, se estimează că, până în anul 2060 va dispărea în totalitate gheaţa din zona arctică, iar Marea Arctică va deveni o mare albastră;

                   - ploile abundente care se vor semnala vor conduce la inundaţii catastrofale, mult mai grave decât cele petrecute în anul 2002 în Austria, Cehia, Germania, Ungaria şi Slovacia, unde s-au produs daune de 25 miliarde €.  

                   Raportul grupului PESETA, coordonat de Joint Research Center

                   Analizând impactul schimbărilor climatice în Europa pentru două perioade de timp (anii 2011-2040 şi 2071-2100), studiul elaborat de grupul PESETA, coordonat de Joint Research Center
, a prezentat impactul lipsei de acţiune a liderilor politici în agricultură, sănătate, turism, bazine hidrografice şi litoralul de coastă. Au fost evaluate, pentru prima dată la nivel global, consecinţele economice ale dereglărilor climatice actuale, care se ridică la circa 5.500 miliarde de euro, adică 840 de euro pentru fiecare dintre cei 6,5 miliarde de locuitori, în timp ce valoarea investiţiilor necesare pentru a frâna procesul ar fi de aproximativ 275 miliarde de euro anual. Astfel, teza susţinută de marii poluatori ai lumii, care afirmă că diminuarea emisiilor de gaze cu efect de seră ar angaja cheltuieli disproporţionate în raport cu beneficiile, este infirmată.

                   Impactul schimbărilor de climă asupra agriculturii a fost analizat prin modelarea a 9 zone agroclimatice, pentru o perioadă cuprinsă între anii 2020 şi 2080. Astfel, productivitatea recoltei de cereale va scădea în regiunile din sudul Europei şi va creşte în nordul continentului. Efectele nocive ale încălzirii globale se vor vedea, în special, în perioadele anotimpului cald. Studiile relevă faptul că, pentru a locui permanent într-o serie de regiuni ale globului, va fi necesară o aclimatizare prealabilă. De asemenea, se evidenţiază posibilitatea distrugerii ireversibile a unor cursuri de ape, a deltelor, precum şi a litoralului de coastă, cu efecte importante asupra industriei turismului.   

                   Există o legătură importantă între schimbările climatice şi politicile pentru reducerea poluării aerului. Reducerea concentraţiei de dioxid de carbon va contribui la reducerea poluării şi cu o serie de compuşi ai sulfului şi azotului, cu beneficii importante pentru sănătatea locuitorilor planetei. În caz contrar, în lipsa unor acţiuni concrete în domeniul legislaţiei împotriva poluării, raportul evidenţiază faptul că va urma o creştere a ratei mortalităţii, în special în cazuri deosebite (temperaturi extreme, furtuni, inundaţii). În plus, până în anul 2020, reducerea stratului de ozon poate conduce la o statistică de 21.000 de decese premature/an. 
                   Potrivit raportului, dacă trendul de încălzire se păstrează, biosistemul Dunării de sus (circa 130.000 km2) va suferi daune ireversibile care vor totaliza sume cuprinse între 47 şi 66 miliarde €, fiind afectată 4% din populaţia Europei.

                   Securitatea energetică reprezintă una din temele importante de lucru ale UE. Proiecţiile modelului PRIMES relevă faptul că importul de produse petroliere va creşte cu până la 25%, până în anul 2030, iar importul de gaze naturale se va dubla. Trebuie avută în vedere şi posibilitatea utilizării sursei de energie reprezentată de dioxidul de carbon, chiar dacă investiţia în captarea şi utilizarea acestui gaz se va ridica la peste 20€/tonă.
                   4. Comunicarea Comisiei Europene privind schimbările climatice
                   Potrivit Comunicării Comisiei Europene, “Limitarea schimbărilor climatice globale la 2 grade Celsius. Calea de urmat pentru 2020 şi după această dată”
, Uniunea Europeană a stabilit un obiectiv de limitare a creşterii temperaturii globale la valoarea de 2ºC peste cea înregistrată la nivelul epocii preindustriale. Prima referire la valoarea de 2ºC a fost făcută în anul 1996 de către Consiliul pentru probleme de mediu, obiectivul de atingere a acestui prag fiind confirmat de lucrările Consiliului European din martie 2005. 
                   În decembrie 2004, Consiliul pentru probleme de mediu a hotărât că este imperios necesară reducerea concentraţiei gazului cu efect de seră, în două etape, 15%, respectiv 50%, până în anul 2050, faţă de valorile înregistrate la nivelul anilor ’90. De asemenea, în martie 2005, Consiliul pentru probleme de mediu şi-a exprimat intenţia de a elabora o strategie prin care să se permită statelor dezvoltate reducerea concentraţiei gazului cu efect de seră cu 15-30%, până în anul 2020 şi cu 60-80%, până în anul 2050, comparativ cu valorile de bază stabilite prin Protocolul de la Kyoto.  

                   La rândul său, Parlamentul European a subliniat importanţa obiectivului Consiliului, cel mai recent exemplu fiind rezoluţia adoptată pe baza strategiei Uniunii Europene, care a fost prezentată cu prilejul Conferinţei privind schimbările climatice, de la Nairobi, din octombrie 2006.   
                   Comunicarea Comisiei din anul 2005 „Câştigarea luptei împotriva schimbărilor climatice globale” a demonstrat că avantajele provenite din limitarea schimbărilor climatice sunt mult mai importante decât costurile acţiunii. Cercetările recente confirmă gama largă a impactului schimbărilor climatice, inclusiv asupra agriculturii, pescuitului, deşertificării, biodiversităţii, resurselor de apă, mortalităţii asociate cu căldura şi frigul, zonelor de coastă şi asupra daunelor provocate de inundaţii. 

                   Este posibil ca impactul schimbărilor climatice să fie diferit. Unele regiuni din UE vor avea de suferit în mod disproporţionat. De exemplu, în sudul Europei se aşteaptă ca schimbările climatice să provoace o scădere a productivităţii recoltelor, o creştere a mortalităţii survenite din cauza căldurii, precum şi un impact negativ asupra condiţiilor turistice în perioada estivală.

                   Raportul lui Nicholas Stern
 stabileşte că schimbările climatice sunt rezultatul celui mai mare eşec de piaţă cu care s-a confruntat vreodată omenirea. Nereuşita de a include costurile schimbării climatice în preţurile pieţei care ghidează comportamentul economic produce costuri economice şi sociale uriaşe. Costurile inacţiunii, estimate de Raportul Stern la 5 până la 20 % din PIB-ul global, vor fi suportate în mod disproporţionat de cele mai sărace ţări, cu cea mai slabă capacitate de adaptare, agravând impactul pe plan social al schimbărilor climatice.

                   Până în anul 2030, se anticipează că PIB-ul global va fi aproape dublu faţă de cel din 2005. Creşterea în cadrul PIB-ului a ponderii emiţătorilor principali din statele în curs de dezvoltare va rămâne superioară celei din ţările dezvoltate. Evaluarea impactului demonstrează că acţiunea globală cu privire la schimbările climatice este compatibilă integral cu creşterea globală susţinută. Investiţiile într-o economie cu un nivel redus de carbon vor necesita aproximativ 0,5% din PIB-ul global în perioada 2013 - 2030. Aceasta va reduce creşterea PIB-ului global cu doar 0,19% anual până în 2030, o fracţiune din rata creşterii PIB-ului global preconizată la 2,8%. Aceasta reprezintă o primă de asigurare care trebuie plătită şi care va reduce considerabil riscul pagubelor ireversibile ce decurg din schimbările climatice. Ceea ce contează cel mai mult este faptul că eforturile sunt extrem de exagerate, din moment ce nu se iau în considerare beneficiile privind sănătatea, creşterea securităţii energetice, şi reducerea pagubelor ce decurg din evitarea schimbărilor climatice.

                   4.1. Acţiunea în cadrul UE

                   (a) Definirea obiectivelor de reducere a emisiilor

                   Există încă un mare potenţial de reducere a emisiilor de gaze cu efect de seră în cadrul UE. Analiza strategică a UE privind energia propune măsuri care vor exploata o mare parte din acest potenţial. În plus, măsurile adoptate în conformitate cu Programul european privind schimbările climatice
, precum şi alte politici care sunt puse în aplicare în prezent, vor continua să prezinte reduceri ale emisiilor după anul 2012.

                   UE poate atinge obiectivele privind schimbările climatice doar prin promovarea unui acord internaţional. Acţiunea internă a UE a demonstrat că este posibilă reducerea emisiilor de gaze cu efect de seră, fără ca aceasta să ameninţe creşterea economică, şi că tehnologiile şi instrumentele de politică necesare există deja. UE va continua să întreprindă acţiuni interne de luptă împotriva schimbărilor climatice. Acest fapt va permite Uniunii Europene să arate calea de urmat în negocierile internaţionale.

                   Consiliul trebuie să decidă adoptarea propunerii de către UE şi statele membre a unei reduceri cu 30% până în 2020 a emisiilor de gaze cu efect de seră în ceea ce priveşte ţările dezvoltate, ca parte a unui acord internaţional vizând limitarea schimbărilor climatice globale la 2ºC peste nivelurile din perioada preindustrială. Înainte de încheierea unui acord internaţional şi fără a aduce atingere poziţiei sale în negocierile internaţionale, este necesar ca UE să îşi asume deja un angajament ferm şi independent în vederea obţinerii unei reduceri de cel puţin 20% a emisiilor de gaze cu efect de seră până în 2020 faţă de 1990, cu ajutorul UE ETS
, a altor politici privind schimbările climatice, precum şi a unor măsuri în cadrul politicii energetice. Prin aceasta, se va semnala industriei europene că va exista o cerere semnificativă de certificate de

emisii după 2012 şi se vor stimula investiţiile în tehnologiile de reducere a emisiilor, precum şi alternativele cu nivel scăzut de carbon.

                   (b) Acţiuni rezultând din politica energetică a UE

                   În conformitate cu Analiza strategică a UE privind energia, se impune desfăşurarea următoarelor acţiuni concrete prin care să se asigure un sistem energetic sigur, competitiv şi mai viabil, precum şi o reducere semnificativă a emisiilor de gazelor cu efect de seră în cadrul UE până în 2020:

                  • Îmbunătăţirea eficienţei energetice a UE cu 20%, până în anul 2020;
                  • Creşterea ponderii energiei regenerabile, cu până la 20%, până în 2020;
                  • Adoptarea unei politici de captare şi stocare geologică a carbonului care să fie sigură pentru mediu, inclusiv construirea în Europa a 12 centrale demonstrative de mare capacitate, până în anul 2015.

                   (c) Consolidarea UE ETS

                   Circa 45% din emisiile de CO2 din spaţiul european sunt acoperite de schema UE ETS. Începând din anul 2013 trebuie să fie acoperită o plajă şi mai mare. În cadrul revizuirii schemei UE ETS, trebuie să fie analizate cel puţin următoarele opţiuni de consolidare a rolului schemei:

                   • Efectuarea de repartizări pentru mai mult de cinci ani în vederea obţinerii unei anumite previzibilităţi privind deciziile de investiţii pe termen lung;
                   • Extinderea schemei la alte gaze şi sectoare;
                   • Recunoaşterea captării şi a stocării geologice a carbonului;
                   • Armonizarea proceselor de repartizare între statele membre pentru a ajunge la o concurenţă loială în întreaga Europă, inclusiv printr-o utilizare mai răspândită a licitaţiilor;
                   • Corelarea schemei UE ETS cu scheme obligatorii compatibile (de exemplu în California şi Australia).

                   (d) Limitarea emisiilor generate de sectorul transportului

                   Emisiile din sectorul transportului în UE au continuat să crească, neutralizând o mare parte din reducerile realizate în sectorul deşeurilor, al industriei prelucrătoare şi în cel energetic. În vederea abordării problemei emisiilor din sectorul transportului:

                   • Consiliul şi Parlamentul ar trebui să adopte propunerea Comisiei de includere a aviaţiei în UE ETS.

                   • Consiliul ar trebui să adopte propunerea Comisiei privind corelarea impozitelor pe autovehicule cu nivelurile emisiilor de CO2.

                   • Măsurile suplimentare de abordare a problemei emisiilor de CO2 de la automobile vor fi subliniate în următoarea comunicare, astfel încât obiectivul de 120 g CO2/km să poată fi atins cu ajutorul unei abordări exhaustive şi coerente până în 2012. Vor fi explorate şi opţiuni pentru reduceri suplimentare după 2012.

                   • Măsurile orientate asupra cererii, precum cele subliniate în Cartea albă privind politica europeană din domeniul transporturilor pentru 2010 şi revizuirea acesteia, trebuie să fie consolidate.

                   • Emisiile de gazelor cu efect de seră provenite din transportul rutier al mărfurilor şi din transportul maritim trebuie să fie reduse pe viitor, ţinând cont de dimensiunea internaţională.

                   • Emisiile de CO2 pe parcursul întregului ciclu de viaţă în ceea ce priveşte combustibilii folosiţi în transport trebuie reduse, inclusiv prin accelerarea dezvoltării biocombustibililor durabili şi, în special, a biocombustibililor din a doua generaţie.

                   (e) Reduceri ale emisiilor de gaze cu efect de seră în alte sectoare

                   Clădiri rezidenţiale şi comerciale

                   Utilizarea energiei în clădiri poate fi redusă cu până la 30% prin extinderea sferei de aplicare a directivei privind performanţa energetică a clădirilor şi introducerea unor criterii de performanţă din partea UE, promovând clădiri cu consum foarte mic de energie (fapt care conduce la generalizarea acestora până în 2015). Deoarece schimbările climatice vor afecta categoriile cele mai defavorizate ale societăţii, guvernele trebuie să aibă în vedere politici energetice speciale pentru locuinţele sociale.

                   Alte gaze, în afară de CO2
                   În vederea abordării emisiilor de gaze cu efect de seră care nu conţin CO2, reprezentând 17% din emisiile UE, ar trebui să fie promovate măsuri care să cuprindă:

                   • consolidarea punerii în aplicare a măsurilor conform Politicii agricole comune şi Planului de acţiune al UE pentru silvicultură în vederea reducerii emisiilor din agricultură în UE şi a promovării captării biologice a gazelor;

                   • stabilirea unor limite pentru emisiile de metan provenite de la motoarele cu gaz şi din producţia de cărbune, petrol şi gaz, sau includerea acestora în UE ETS;

                   • restricţionarea suplimentară sau interzicerea gazelor fluorinate;

                   • reducerea emisiilor de protoxid de azot din combustie şi includerea celor provenite de la instalaţiile mari de ardere în UE ETS.

                   (f) Cercetare şi dezvoltare tehnologică

                   Conform celui de-al şaptelea Program-cadru al Comunităţii, bugetul alocat cercetării din domeniul mediului, al energiei şi al transportului este de 8,4 miliarde € pentru perioada 2007-2013. Aceste resurse trebuie utilizate din timp pentru a promova dezvoltarea tehnologiilor curate din sectorul energiei şi al transportului în vederea răspândirii cât mai rapide a acestora, precum şi pentru a spori cunoştinţele privind schimbările climatice şi efectele acestora. Mai mult, bugetul pentru cercetare trebuie să crească din nou după anul 2013, fapt care va fi reflectat prin eforturi asemănătoare pe plan naţional. Planul de acţiune strategic privind tehnologia energetică şi Planul de acţiune privind tehnologia de mediu trebuie să fie puse în aplicare integral, iar promovarea pe viitor a unor parteneriate public-private va trebui încurajată.

                   (g) Politica de coeziune

                   Orientările strategice cu privire la coeziune, adoptate în octombrie 2006, promovează transportul şi energia durabilă, precum şi tehnologiile de mediu şi eco-inovarea, prin acordarea unei asistenţe financiare conform Fondurilor Structurale şi Fondului de Coeziune. 

                   (h) Alte măsuri

                   UE trebuie să examineze toate metodele posibile de reducere a emisiilor de gaze cu efect de seră şi de garantare a coerenţei ecologice şi economice a măsurilor ce urmează să fie adoptate. Al doilea Raport al Grupului la nivel înalt privind competitivitatea, energia şi mediul, a menţionat faptul că ar trebui să se analizeze fezabilitatea tuturor măsurilor politice potenţiale care pot furniza stimulentul necesar care să încurajeze partenerii comerciali ai UE să întreprindă măsuri eficiente pentru reducerea emisiilor de gaze cu efect de seră. De asemenea, UE trebuie să contribuie la creşterea gradului de conştientizare a publicului prin campanii de sensibilizare a opiniei publice cu privire la efectele schimbărilor climatice cauzate de acţiunile omului, precum şi angajarea publicului larg în procesul de reducere a acestor efecte.

                   4.2. Acţiuni la nivel internaţional 
                   Pentru a atinge obiectivul de reducere a concentraţiei de gaze cu efect de seră cu 2ºC, trebuie să se depăşească faza discuţiilor şi să treacă la negocieri cu privire la angajamente concrete. Un astfel de acord trebuie să ocupe un loc de prim rang în priorităţile internaţionale ale Uniunii Europene. Aceasta trebuie să se organizeze în aşa fel încât să prezinte o poziţie şi o politică unitare, precum şi o abordare convingătoare şi consistentă de-a lungul anilor în care acest efort va fi necesar, astfel încât UE să-şi arate întreaga capacitate de acţiune. Aceasta va necesita diferite metode de lucru în termeni de coordonare şi acţiune internaţională. 
                   În ţări precum SUA şi Australia, care nu au ratificat Protocolul de la Kyoto, se conştientizează din ce în ce mai mult pericolele schimbărilor climatice, ceea ce a condus la iniţiative regionale de reducere a emisiilor de gaze cu efect de seră. Activităţile comerciale se înscriu într-o perspectivă pe termen lung şi devin un factor în lupta împotriva schimbărilor climatice, solicitând adoptarea unui cadru politic coerent, stabil şi eficient, care să orienteze deciziile de investiţii. Majoritatea tehnologiilor de reducere a emisiilor de gaze cu efect de seră există deja sau se află într-o etapă avansată de pregătire şi pot reduce emisiile. Este necesar sprijinul din partea emiţătorilor majori de gaze cu efect de seră pentru un acord pe termen lung în scopul asigurării desfăşurării forţelor şi a progreselor viitoare ale acestora.

                   Acţiuni întreprinse de ţările dezvoltate

                   Ţările dezvoltate sunt responsabile de 75% din acumularea actuală a gazelor industriale cu efect de seră din atmosferă şi de doar 51% din acestea, dacă se ia în consideraţie defrişarea pădurilor, mai ales în ţările în curs de dezvoltare. Aceste ţări au capacitatea tehnologică şi financiară de a-şi reduce emisiile şi ar trebui să depună cel mai mare efort de rezolvare a acestei probleme în următorul deceniu. Chiar mai mult decât UE, aceste ţări dezvoltate, care nu au ratificat Protocolul de la Kyoto, au un potenţial semnificativ de reducere a emisiilor lor de gaze cu efect de seră. 
                   În vederea atingerii obiectivului de 2°C, ca parte a unui acord internaţional pentru perioada de după anul 2012, ar trebui ca UE să propună ţărilor dezvoltate să se angajeze la o reducere de 30% a emisiilor lor până în anul 2020, faţă de nivelul de concentraţie calculat în anul 1990. Schemele de comercializare a certificatelor de emisii vor reprezenta un instrument-cheie în vederea garantării faptului că ţările dezvoltate îşi pot realiza obiectivele în mod convenabil. Schema UE de comercializare a certificatelor de emisii trebuie corelată cu schemele comerciale naţionale, fapt ce trebuie să conducă la diminuarea costurilor. Cadrul pentru perioada de după anul 2012 trebuie să cuprindă reguli obligatorii şi eficiente pentru monitorizarea şi consolidarea angajamentelor, astfel încât să existe convingerea că toate ţările vor respecta aceste reguli.

                   Acţiuni întreprinse în ţările în curs de dezvoltare

                   În viitorul imediat, ţările dezvoltate trebuie să ia măsuri substanţiale în vederea reducerii emisiilor lor. Datorită faptului că economiile şi emisiile ţărilor în curs de dezvoltare cresc în termeni absoluţi şi relativi, acestea vor fi responsabile în 2020, pentru mai mult de 50% din emisiile globale. Acţiunile viitoare întreprinse doar de ţările dezvoltate nu numai că îşi vor pierde eficacitatea, ci pur şi simplu nu vor fi suficiente, chiar dacă emisiile lor urmează să fie reduse în mod drastic.

                   Este indispensabil ca ţările în curs de dezvoltare, îndeosebi economiile emergente majore, să înceapă să-şi reducă emisiile de gaze cu efect de seră cât mai curând posibil. Pe lângă acestea, este necesară realizarea unui efort major în vederea stopării emisiilor rezultate în urma despăduririi. Acest lucru este realizabil, fără a pune în pericol creşterea economică şi reducerea sărăciei. 
                   Creşterea economică este compatibilă cu abordarea problemei emisiilor de gaze cu efect de seră. Evaluarea impactului estimează că PIB-ul total al ţărilor în curs de dezvoltare, care au politică eficientă în domeniul climei, în anul 2020 va fi cu doar 1% mai mic decât PIB-ul ţărilor fără o politică privind schimbările climatice. În realitate, diferenţa este aproape imperceptibilă, probabil chiar negativă, deoarece nu se iau în considerare avantajele care decurg din evitarea prejudiciilor aduse de schimbările climatice. În decursul aceleiaşi perioade de timp, se preconizează dublarea PIB-ului Chinei şi Indiei, precum şi o creştere de aproximativ 50% a PIB-ului Braziliei. 
                   Multe ţări în curs de dezvoltare fac deja eforturi care au ca urmare reduceri semnificative în emisiile lor de gaze cu efect de seră, prin politici care vizează preocupările economice, de securitate sau de mediu la nivel local, existând multe opţiuni strategice pentru ţările în curs de dezvoltare, în care beneficiile depăşesc costurile:
                   • Abordarea productivităţii scăzute a utilizării energiei şi, prin urmare, reducerea preocupărilor crescânde privind costurile din domeniul energiei şi securitatea energetică;
                   • Rentabilizarea politicilor de energie regenerabilă, inclusiv pentru satisfacerea nevoilor de electricitate din zonele rurale.

                   • Aplicarea unor politici eficiente privind calitatea aerului, fapt care  contribuie la îmbunătăţirea sănătăţii oamenilor.

                   • Metanul captat din gropile de gunoi, zăcămintele de cărbuni, deşeurile organice în descompunere şi din alte surse reprezintă o sursă de energie ieftină.

                   Astfel de politici pot fi consolidate prin schimbul bunelor practici, atât în conceperea, cât şi în planificarea strategiilor şi în cooperarea tehnologică. Acest lucru va permite ţărilor în curs de dezvoltare să participe mai mult la eforturile globale de reducere a emisiilor de gaze cu efect de seră. UE va continua şi va spori eforturile sale de cooperare în această direcţie.

                   (a) O nouă abordare a Mecanismelor de dezvoltare curată (MDC)

                   MDC elaborat în cadrul Protocolului de la Kyoto trebuie simplificat şi extins. În prezent, MDC eliberează credite pentru investiţii în proiecte de reducere a emisiilor în ţările în curs de dezvoltare, care pot fi folosite de ţările dezvoltate în vederea atingerii obiectivelor lor, generând în felul acesta fluxuri considerabile de capital şi de tehnologie. Sfera de aplicare a MDC poate fi extinsă, astfel încât să acopere întregi sectoare naţionale, generând credite pentru emisii, dacă întregul sector naţional depăşeşte un standard de emisie predefinit. Cu toate acestea, un MDC extins poate funcţiona doar dacă există o cerere mare de credite. Acest lucru este posibil numai dacă toate ţările dezvoltate îşi asumă obligaţii considerabile de reducere a emisiilor.

                  (b) Un acces mai bun la finanţări

                   Investiţiile în noile posibilităţi de generare a energiei electrice în ţările în curs de dezvoltare sunt prevăzute să atingă o sumă mai mare de 130 de miliarde € anual, pentru a putea susţine creşterea economică. Marea majoritate a acestor resurse va fi generată chiar de principalele ţări în curs de dezvoltare. Aceste noi instalaţii vor exista timp de mai multe decenii şi vor determina nivelul emisiilor de gaze cu efect de seră după anul 2050. Acestea trebuie să fie ultramoderne, oferind astfel o oportunitate unică de reducere a emisiilor în ţările în curs de dezvoltare.

                   Pentru a obţine o reducere importantă a emisiilor de CO2 în sectorul energetic, va fi nevoie de investiţii suplimentare de aproximativ 25 de miliarde € pe an. Acest deficit nu poate fi acoperit nici de MDC, chiar dacă sfera sa de aplicare s-ar extinde, neputând fi acoperit nici prin ajutoare pentru dezvoltare. În schimb, va fi necesară o combinaţie a MDC-ului, a ajutoarelor pentru dezvoltare, a mecanismelor inovatoare de finanţare (precum Fondul Global UE pentru Energii Regenerabile şi Eficienţă Energetică), a împrumuturilor cu ţintă precisă din partea unor instituţii financiare internaţionale şi a eforturilor din partea acelor ţări în curs de dezvoltare care deţin mijloacele necesare. 

                   (c) Abordări sectoriale

                   O altă opţiune o constituie introducerea unui comerţ cu emisii în toate sectoarele la nivel de companii, în sectoarele în care există posibilitatea de monitorizare a emisiilor şi de asigurare a respectării normelor, în special în ceea ce priveşte sectoarele mari consumatoare de energie, precum producerea de energie electrică, sectorul aluminiului, fierului, oţelului, cimentului, rafinăriile, fabricarea pastei şi a hârtiei, majoritatea dintre acestea fiind expusă concurenţei internaţionale. Astfel de planuri de acţiune pot fi atât globale, cât şi naţionale; la nivel naţional, planurile de acţiune din ţările în curs de dezvoltare ar trebui să fie corelate cu cele din ţările dezvoltate, consolidându-se progresiv obiectivele pentru fiecare sector acoperit până când acestea se aliniază celor stabilite în ţările dezvoltate. Aceasta va limita, de asemenea, transferul instalaţiilor care provoacă emisii cu concentraţii mari din ţările în care există asemenea angajamente de reducere spre ţări care nu sunt supuse unor astfel de angajamente.

                   (d) Limite cuantificate ale emisiilor
                   Ţările care ating un nivel de dezvoltare asemănător celui din ţările dezvoltate trebuie să adopte angajamente de reducere, în conformitate cu nivelul de dezvoltare al respectivei ţări, cu emisiile pe cap de locuitor, cu potenţialul său de reducere a emisiilor şi cu capacitatea sa tehnică şi financiară de punere în aplicare a viitoarelor măsuri de limitare şi reducere a emisiilor.

                (e) Niciun angajament pentru ţările cel mai puţin dezvoltate

                   Ţările cel mai puţin dezvoltate vor avea de suferit în mod disproporţionat în urma impactului schimbărilor climatice. Datorită nivelului scăzut al emisiilor lor de gaze cu efect de seră, acestea nu trebuie să fie supuse unor reduceri obligatorii ale emisiilor. UE îşi va spori cooperarea cu ţările cel mai puţin dezvoltate pentru a le ajuta să facă faţă provocărilor climatice, prin măsuri de consolidare a siguranţei alimentare, a capacităţii de control al schimbărilor climatice, a gestionării riscului rezultat din catastrofe, a nivelului de pregătire, precum şi a reacţiilor în faţa calamităţilor. În timp ce va fi necesară acordarea unui ajutor pentru dezvoltare în vederea integrării preocupărilor referitoare la schimbările climatice, va fi nevoie, de asemenea, şi de un sprijin suplimentar care să le permită celor mai vulnerabile dintre aceste ţări să se adapteze la schimbările climatice. Atât UE cât şi alte ţări trebuie să îşi acorde reciproc sprijin pentru a permite acestor ţări să aibă un acces mai bun la MDC.

                   Elemente suplimentare

                   Un viitor acord internaţional trebuie să abordeze şi următoarele aspecte:

                   • Progresul tehnologic necesită existenţa unei cercetări internaţionale şi a unei cooperări tehnologice. Ar trebui ca UE să-şi sporească în mod considerabil cooperarea în aceste domenii cu ţările terţe. Aceasta va include stabilirea unor proiecte tehnologice demonstrative la scară largă în principalele ţări în curs de dezvoltare, în special în ceea ce priveşte captarea şi stocarea geologică a carbonului. Cooperarea pe plan internaţional în domeniul cercetării  trebuie să conducă la cunoaşterea tuturor efectelor schimbărilor climatice la nivel regional şi local, precum şi la elaborarea unor strategii adecvate de adaptare şi de atenuare a acestora. De asemenea, ar trebui să abordeze, printre altele, interacţiunile dintre oceane şi schimbările climatice.

                   • Emisiile rezultând din pierderea zonelor împădurite trebuie să înceteze complet în următoarele două decenii şi să fie neutralizate după această perioadă. Opţiunile de abordare a problemei despăduririi includ politici forestiere interne şi internaţionale eficiente, combinate cu stimulente economice. Proiecte-pilot la scară largă vor fi necesare în curând în vederea explorării unor abordări eficiente, care să combine acţiunea pe plan naţional cu sprijinul internaţional.

                   • Viitorul acord global privind schimbările climatice va trebui să cuprindă măsuri de sprijin în favoarea ţărilor cu dificultăţi de adaptare la consecinţele inevitabile ale schimbărilor climatice. Deciziile privind investiţiile publice şi private trebuie să ţină cont de necesitatea de adaptare la efectele pe care schimbările climatice le presupun. Pe baza punerii în aplicare a Planului de acţiune al UE privind schimbările climatice şi dezvoltarea, care urmează să fie reexaminat în 2007, UE ar trebui să sprijine formarea unei alianţe cu ţările în curs de dezvoltare în domeniul adaptării la schimbările climatice şi al atenuării acestora.

                   • Un acord internaţional cu privire la standardele de eficienţă energetică implicând principalele ţări producătoare de aparatură va facilita accesul la pieţe, contribuind şi la reducerea emisiilor de geze cu efect de seră.

                   5. Situaţia României
                   Datele de observaţie au evidenţiat, pentru secolul XX, o creştere a temperaturii medii anuale de 0,3ºC, la nivelul întregii ţări. Creşterea temperaturii a fost mai pronunţată în jumă​ta​tea estică, până la 0,8ºC, în timp ce, în regiunea in​tracarpatică, încălzirea a fost în general nesemnificativă. Analiza can​ti​tăţilor de precipitaţii înregistrate au indicat o tendinţă de scădere a valorilor anuale, mai pronunţată în centrul ţării. Iarna, tendinţa de deficit pluviometric a fost mai pu​ternică în regiunile sudice şi vestice ale României. 
                   Variaţiile temperaturii aerului şi ale cantităţilor de precipitaţii nu s-au produs uni​form pe parcursul secolului XX. În a doua jumătate a secolului au fost semnalate tendinţe mai accentuate de încălzire, diferenţiate regio​nal. Această dinamică a schimbării, cu accentuarea tendinţelor de variaţie a diferiţilor parametri climatici în ultimele decenii este o ca​racteristică globală.
                   În ceea ce priveşte statistica fenomenelor extreme, analiza datelor de observaţie din a doua jumătate a secolului XX indică o creştere semnificativă, pentru toate regiunile ţării, a mediei temperaturii minime, vara, precum şi a mediei temperaturii maxime din timpul iernii şi verii. Creşterea din ultimele patru decenii ajunge până la 2ºC, în regiunile sudice şi sud-estice ale României. Simultan, s-a înregis​trat o creştere a frecvenţei zilelor caniculare (definite de temperaturi maxime mai mari de 35ºC) şi descreşterea frecvenţei zilelor de iarnă. În aceeaşi perioadă, grosimea medie a stratului de zăpadă a prezentat o tendinţă de diminuare semnificativă în regiunile vestice şi nord-estice ale ţării.
                   Potrivit datelor
, în România nivelul gazelor cu efect de seră a fost redus cu 47% în perioada anilor 1989-2001. La nivelul acestui an, concentraţia reprezenta 53,9% (139.171 CgCO2) din concentraţia stabilită la nivelul anului 1989 (261.355 CgCO2). 

                   România are ca obiectiv reducerea concentraţiei gazelor cu efect de seră, potrivit prevederilor protocolului de la Kyoto. Prognozele relevă o creştere a concentraţiei gazelor cu efect de seră la un nivel cuprins între 175.000 şi 200.000 CgCO2.

                   În anul 1989, 83% din emisii proveneau din sectorul energetic. Cu toate că acest nivel a scăzut la un nivel de 79% în anul 2001, sectorul energetic este cel mai poluant sector din economia românească. 

Valorile stabilite prin Protocolul de la Kyoto 
pentru 15 state membre ale Uniunii Europene

      - concentraţia de gaze cu efect de seră (MtCO2)

                   În ceea ce priveşte emisia de substanţe acide, în anul 1999, România a semnat Convenţia pentru combaterea poluării atmosferice pe termen lung, care propune eliminarea poluării cu substanţe acide a stratului de ozon.

                   La nivelul ţării, monitorizarea stratului de ozon se realizează la Timişoara şi Reşiţa, cele două staţii fiind parte a reţelei europene AeroAirnet. Datele relevă faptul că micşorarea stratului de ozon se produce, în special, în perioada de vară, lunile mai- septembrie, odată cu creşterea temperaturilor diurne. Datele înregistrate la cele două staţii evidenţiază valori cuprinse între 6,37 μg/m3 - 90,78 μg/m3, la Timişoara şi 0,874 μg/m3 - 158,41 μg/m3, la Reşiţa.

                   În perioada anilor 2000-2003, la nivelul ţării, cantitatea de îngrăşăminte chimice utilizate în agricultură a fost mai mică decât cea de  îngrăşăminte naturale: 0,34 milioane tone, faţă de 16 milioane tone, fapt care a condus la o rată foarte mică de creştere a concentraţiei gazelor cu efect de seră pe palierul valorilor concentraţiei de metan şi de protoxid de azot. 

� Calotele de gheaţă polare, gheţarii continentali şi zăpezile pe�re�ne.


�  Ideea rolului important al dioxidului de car�bon în schimbarea climatică globală aparţine chi�mistului suedez Svante Arrhenius, care a propus ca explicaţie a ciclurilor glaciare modificarea intensităţii efectului de seră prin schimbarea concentraţiei dioxidului de carbon din atmosferă. Efectul de seră apare din cauza gazelor radiativ-active, transparente la radiaţia solară incidentă, dar care absorb radiaţia emisă de suprafaţa încălzită a Pământului şi retrimit o parte din ea, înapoi, în atmosferă. Cu cât concentraţia gazelor cu efect de seră este mai mare, cu atât mai multă energie provenită de la Soare este captată în geosistem. 


La momentul actual, principalul gaz cu efect de seră este reprezentat de vaporii de apă. În atmosfera joasă, cantitatea de vapori de apă este determinată de echilibrul natural dintre eva�poraţie şi precipitaţii, nefiind direct afectată de activităţile umane (deşi există o influenţă indirectă). Alte gaze ra�diativ-active importante sunt dioxidul de carbon, metanul, protoxidul de azot şi compuşii carbonului cu clorul şi fluorul. Cercetătorii au stabilit că gazele de seră au următoarea compziţie: dioxid de carbon (CO2) 60%, protoxid de azot (N2O) 5%, metan (CH4) 15% şi halocarburi/halogenuri (R-X) 20%. Halocarburile sunt emise industrial: hexaflorură de sulf (SF6), perfluorocarbonati (CF4, C2F6, PFC), clorofluorocarburi, etc.


Pe termen lung, rolul dioxidului de carbon devine important. Spre deosebire de alte gaze, acesta nu e distrus de reacţii chimice sau fotochimice, iar timpul său de rezidenţă în atmosferă este de ordinul sutelor de ani. Există un efect de seră natural, care spo�reşte cu aproape 33°C temperatura medie globală la suprafaţa terestră, faţă de cazul în care n-ar exista atmosfera cu gaze radiativ-active (adică de la -18°C la 15°C). 


Efectul de se�ră acţionează şi pe alte planete ale sistemu�lui solar, dar rezultatele sunt diferite, în funcţie de particularităţile atmosferei planetare existente. În cazul planetei Venus, cu o atmosferă a cărei masă este de 90 de ori mai mare decât masa atmosferei terestre şi care e compusă în pro�porţtie de 90% din dioxid de carbon, temperatura la suprafaţă este de 477ºC. Pe Venus, efectul de seră are o contribuţie termică de 523ºC. Pe planeta Marte, cu o masă atmosferică mai mică decât 1% din masa atmosferei terestre şi cu o compoziţie atmosferică formată în proporţie de 80% din dioxid de carbon, temperatura la suprafaţă este de -47ºC, mai mare cu 10°C decât în cazul în care n-ar fi existat efectul de seră. 


Arrhenius anticipa o creştere a temperaturii la su�prafaţa Pământului de 5ºC, la o dublare a concentraţiei atmosferice a dioxidului de carbon. Estimarea lui este apropiată de evaluările actuale şi are ordinul de mărime al variaţiilor termice care au caracterizat ultimele mari cicluri glaciare şi interglaciare.


� Protocolul de la Kyoto a fost ratificat de 166 de state şi a in�trat în vigoare la 16 februarie 2005. Pentru ţările industrializate, acordul prevede o reducere a emisiilor poluante cu 5,2% în perioada 2008 - 2012, comparativ cu valorile înregistrate în anul 1990. 


� „Climate change 2007: The Physical Science Basis – Interguvenamental panel on climate change”, februarie 2007.


� ppm reprezintă numărul de molecule de gaz cu efect de seră raportat la 1 milion de molecule din aerul uscat (280 de molecule de gaz cu efect de seră/1 milion de molecule de aer uscat).


� Emisiile de dioxid de carbon cuprind, printre altele, totalitatea acţiunilor de producţie, distribuţie şi consum al produselor petroliere şi ale celor produse de industria de ciment.


� ppb reprezintă numărul de molecule de gaz cu efect de seră raportat la 1 miliard de molecule din aerul uscat (715 de molecule de gaz cu efect de seră/1 miliard de molecule de aer uscat).


� Coeficientul de radiaţie (densitatea de putere) cuantifică orice schimbare a valorii energiei de radiaţie (pentru toate lungimile de undă şi nu doar pentru căldură), care intră sau iese din sistemul climatic.


� Compuşi chimici în care cel puţin un atom de carbon este legat covalent cu un atom de clor, fluor, brom sau iod.


� Activitatea solară anterioară poate fi studiată, interpretând datele oferite de inelele copacilor şi de bulele de aer prinse în interiorul gheţarilor (raportul diferiţilor izotopi indicând temperatura existentă şi extensia câmpurilor magnetice solare). Astfel au fost descoperite diferitele cicluri de activitate ale Soarelui. Nu se pot face previziuni pe termen lung asupra activităţii solare şi asupra modului în care va evolua clima terestră pentru că măsuratorile şi observaţiile directe complete ale Soarelui sunt relativ recente.


� Anul 1850 marchează apariţia primelor staţii meteo de uscat.


� După anul 1993, măsurătorile au fost realizate din satelit, prin altimetrie.


� “The European environment - State and outlook 2005”, European Environment Agency, 2005.


� kilometri cubici


� PESETA Projections of economic impacts of climate change in sectors of Europe based on bottom-up analysis - “Flood risk in Europe in a changing climate”, EUR 22313, European Commission, DG JRC - Institute of Prospective Technological Studies, 2006-2007. 


� COM(2007) 2 final, Comunicarea Comisiei către Consiliu,  Parlamentul European, Comitetul Economic şi Social European şi Comitetul Regiunilor, Limitarea schimbărilor climatice globale la 2 grade Celsius. Calea de urmat pentru anul 2020 şi după această dată.  SEC(2007) 7, SEC(2007) 8.


� “Stern Review Report on the Economics of Climate Change”, 2006.


� A doua fază a Programului (ECCP II) a fost lansat în octombrie 2005 şi cuprinde următoarele grupuri de lucru: 1) revizuirea ECCP I, care cuprinde subgrupurile: transport, producţia de energie, distribuţia de energie, gazele de seră, cu excepţia CO2, agricultură; 2) aviaţie; 3) CO2 şi autovehiculele; 4) captura şi stocarea carbonului; 5) adaptarea; 6) revizuirea normelor EU ETS.


� Schema UE de comercializare a certificatelor de emisii (UE ETS) - Directiva 2003/87/CE.


� „The European environment – State and outlook 2005 / Country analysis”, European Environment Agency, 2005.

